DOI: 10.14457/tu.the.2018.523
title: สาเหตุของการไม่ลงทุนในหุ้นและกองทุนรวมของคน Generation Y

description: การศึกษาเรื่องสาเหตุของการไม่ลงทุนในหุ้นและกองทุนรวมของคนเจเนอเรชั่นวายครั้งนี้มีวัตถุประสงค์เพื่อศึกษาทัศนคติระหว่างคนที่เลือกลงทุนและไม่ลงทุนในหุ้นและกองทุนรวมว่ามีความแตกต่างกันอย่างไร และเพื่อศึกษาปัจจัยที่เป็นสาเหตุของการไม่ลงทุนในหุ้นและกองทุนรวมของคนเจเนอเรชั่นวายเพื่อต้องการส่งเสริมให้คนเจเนอเรชั่นวายมีการลงทุนในตลาดทุนเพิ่มมากยิ่งขึ้น เพราะการลงทุนจะช่วยเพิ่มให้เศรษฐกิจเกิดการพัฒนาจากเงินทุนภายในประเทศ นอกจากนั้นยังทำให้ผู้มีเงินออมเหลือสามารถได้รับผลตอบแทนจากการลงทุน เครื่องมือที่ใช้ในการวิจัยคือแบบสอบถาม โดยการวิเคราะห์สามารถแบ่งได้เป็น 2 ส่วน คือ 1.การวิเคราะห์ข้อมูลเชิงพรรณนา (Descriptive Statistic) และใช้การวิเคราะห์ทดสอบสมมติฐานทางสถิติในการวิจัย (Hypothesis Testing) ด้วยวิธี สถิติ (Independent T-Test) เพื่อทดสอบความแตกต่างของตัวแปร 2 กลุ่มที่มีอิสระต่อกันเพื่อดูความแตกต่างของทัศนคติของผู้ที่ลงทุนและไม่ลงทุนในหุ้นและกองทุนรวม 2. การวิเคราะห์ความถดถอยเชิงโลจิท (Logit Regression Analysis) เพื่อศึกษาสาเหตุของการไม่ลงทุนในหุ้นและกองทุนรวมของคนเจเนอเรชั่นวายจากการศึกษาพบว่ากลุ่มตัวอย่างของคนเจเนอเรชั่นวาย สามารถแบ่งเป็นกลุ่มลงทุนในหุ้นและกองทุนรวม ร้อยละ 35.90 และ กลุ่มที่ไม่ลงทุนในหุ้นและกองทุนรวม ร้อยละ 64.10 พฤติกรรมด้านการก่อหนี้ของผู้ตอบแบบสอบถามทั้ง 2 กลุ่มพบว่าร้อยละ 42.86 ของผู้ที่มีการลงทุนในหุ้นและกองทุนรวมไม่มีการก่อหนี้สิน แต่แตกต่างจากกลุ่มที่ไม่ลงทุนในหุ้นและกองทุนรวมพบว่าส่วนใหญ่มีพฤติกรรมก่อหนี้จากการซื้อรถยนต์มากถึงร้อยละ 51.45 นอกเหนือจากการลงทุนในหุ้นและกองทุนรวม พบว่า กลุ่มคนที่ลงทุนในหุ้นและกองทุนรวมส่วนใหญ่นำรายได้หลังหักค่าใช้จ่ายจะฝากเงินไว้กับธนาคารร้อยละ 78.16 และกลุ่มคนที่ไม่ลงทุนในหุ้นและกองทุนรวมส่วนใหญ่พบว่าจะนำเงินฝากไว้กับธนาคารเช่นเดียวกัน มากถึงร้อยละ 86.826ผลจากการศึกษาจากกลุ่มตัวอย่างของการทดสอบความแตกต่างของทัศนคติเกี่ยวกับการลงทุน พบว่าทัศนคติของคนที่ลงทุนและไม่ลงทุนในหุ้นและกองทุนรวมมีความแตกต่างกันใน ปัจจัยด้านเจเนอเรชั่น, ปัจจัยด้านความเสี่ยง, ปัจจัยด้านความไม่แน่นอนของรายได้, ปัจจัยด้านความรู้ความเข้าใจเกี่ยวกับตลาดหุ้น, ปัจจัยด้านข้อมูลทางด้านการเงิน และปัจจัยด้านศีลธรรม ซึ่งกลุ่มตัวอย่างที่ไม่ลงทุนในหุ้นและกองทุนรวมนั้น ส่วนใหญ่ยังขาดความรู้ความเข้าใจของการลงทุน และยังกลัวความเสี่ยงจากการสูญเสียเงินต้น และผลจากการศึกษาปัจจัยที่เป็นสาเหตุของการไม่ลงทุนในหุ้นและกองทุนรวมจากการใช้การวิเคราะห์ความถดถอยเชิงโลจิท (Logit Regression Analysis) พบว่า การศึกษาระดับปริญญาตรี พบว่ามีผลต่อการตัดสินใจเลือกไม่ลงทุนในหุ้นและกองทุนรวม เนื่องจากการให้ความสำคัญเกี่ยวกับการวางแผนทางการเงินยังอยู่ในระดับต่ำ ด้านพฤติกรรมของการถือสินทรัพย์ ผู้ที่มีเงินหมุนเวียนเหลือมากเท่าไหร่ก็มีโอกาสในการลงทุนในหุ้นและกองทุนรวมรวมขึ้นเท่านั้น ในทางกลับกันหากผู้ที่มีรายได้สุทธิหลังหักค่าใช้จ่ายน้อยอาจไม่สามารถแบกรับความเสี่ยงจากการลงทุนหรือสูญเสียเงินต้นได้นอกจากนี้ยังมีปัจจัยทางด้านอื่นๆ ที่มีผลต่อการไม่ลงทุนในหุ้นและกองทุนรวม โดยจากผลของการศึกษาพบว่า การที่ครอบครัวของคนเจเนอเรชั่นวายมีพร้อมทั้งทางด้านการเงินจึงไม่จำเป็นที่จะต้องนำเงินไปลงทุนต่อ และกลุ่มตัวอย่างมองว่าหากมีการลงทุนในหุ้นและกองทุนรวมนั้นอาจจะทำให้รายได้ในอนาคตของพวกเขาอาจไม่แน่นอนเนื่องจากไม่สามารถรับความเสี่ยงจากการลงทุนหรือต้องสูญเสียเงินต้นได้ และกลุ่มตัวอย่างขาดความรู้ความเข้าใจเกี่ยวกับการลงทุนการลงทุนในตลาดหุ้นและกองทุนรวมต้องมีความเข้าใจ ศึกษาหาความรู้จากบทความ จากการอ่านหนังสือ หรือค้นคว้าข้อมูลจากอินเทอร์เน็ต ถึงแม้ในปัจจุบันเป็นยุคที่เทคโนโลยีต่างๆ พัฒนามาไกล การเข้าถึงข้อมูลทำได้ง่ายมากกว่าในยุคก่อน แต่การใช้เทคโนโลยีเข้ามาเพื่อใช้ศึกษาหาความรู้เรื่องของการลงทุนอาจจะไม่ได้เกิดประโยชน์สูงสุด และอาจเป็นไปได้ว่าคนเจเนอเรชั่นวายให้ความสำคัญกับโซเชียลมีเดียในด้านอื่นๆ โดยไม่ได้สนใจในเรื่องของการเงิน